Η προτεινόμενη πλατφόρμα για τη βιώσιμη χρηματοδότηση i) θα επικαιροποιεί και θα συνεχίζει τη σταδιακή ανάπτυξη της ευρωπαϊκής ταξινομίας της βιωσιμότητας· ii) θα υλοποιεί άλλα καθήκοντα που είναι αναγκαία για την επίτευξη των στόχων του σχεδίου δράσης για τη βιώσιμη χρηματοδότηση· και iii) θα παρακολουθεί και θα υποβάλλει εκθέσεις σε τακτά χρονικά διαστήματα σχετικά με τις ροές κεφαλαίων σε βιώσιμες επενδύσεις. Οι βασικοί παράγοντες του εν λόγω έργου είναι οι εξής:

• Ευρωπαϊκές Εποπτικές Αρχές (ΕΕΑ): οι ΕΕΑ θα εμπλέκονται σε όλες τις ανωτέρω στοχευμένες δράσεις που είναι συνεπείς προς τις τρέχουσες καθώς και τις αναθεωρημένες εντολές τους, όπως προτείνεται στη νομοθετική πρόταση του Σεπτεμβρίου του 2017 για τις ΕΕΑ στην οποία ενισχύεται η εντολή των ΕΕΑ, ώστε να υποχρεούνται να ενσωματώνουν συγκεκριμένα περιβαλλοντικούς, κοινωνικούς και σχετικούς με τη διακυβέρνηση (ΠΚΔ) κινδύνους στις εργασίες τους. Σημείωση: όσον αφορά την εν λόγω ενισχυμένη εντολή, στη νομοθετική πρόταση για τις ΕΕΑ δεν συμπεριλήφθηκε αίτημα για πόρους.

Οι ΕΕΑ θα διαδραματίζουν μείζονα ρόλο στην ανάπτυξη των ευρωπαϊκών ταξινομιών, ώστε να διασφαλίζεται ότι αυτές μπορούν να χρησιμοποιούνται από τα χρηματοπιστωτικά ιδρύματα, να μπορούν να εφαρμοστούν στα χρηματοπιστωτικά προϊόντα και ότι είναι συμβατές με τη νομοθεσία της ΕΕ για τον χρηματοπιστωτικό τομέα, περιλαμβανομένων των ρυθμίσεων προληπτικής εποπτείας. Επί παραδείγματι, η ΕΑΤ και η ΕΑΑΕΣ θα διασφαλίζουν ότι οι ευρωπαϊκές ταξινομίες μπορούν να επιτρέπουν την ανάλυση διαφορών κινδύνου μεταξύ τραπεζικών και ασφαλιστικών περιουσιακών στοιχείων/εκθέσεων σε κινδύνους και θα αναλύουν αυτές τις διαφορές και τη δυνητική ενσωμάτωσή τους στις ρυθμίσεις προληπτικής εποπτείας. Η ΕΑΚΑΑ και η ΕΑΑΕΣ θα συμβάλλουν στην ενσωμάτωση των ευρωπαϊκών ταξινομιών στους κανόνες που διέπουν τη διαχείριση των επενδυτικών εταιρειών και των συνταξιοδοτικών ταμείων. Ειδικότερα η ΕΑΚΑΑ και η ΕΑΤ θα διασφαλίζουν ότι οι ευρωπαϊκές ταξινομίες μπορούν να αξιοποιηθούν για την ανάπτυξη προτύπων πράσινων ομολόγων και άλλων χρηματοπιστωτικών προϊόντων και να συμβάλλουν στην ανάπτυξη των εν λόγω προτύπων και σημάτων. Επίσης, η ΕΑΚΑΑ θα διασφαλίζει ότι οι ευρωπαϊκές ταξινομίες αξιοποιούνται στην εκπόνηση/ανάλυση δεικτών αξιολόγησης της βιωσιμότητας και θα συμβάλλουν στη σύνδεση των ευρωπαϊκών ταξινομιών με αξιολογήσεις καταλληλότητας των χρηματοπιστωτικών μέσων και με την υποβολή εκθέσεων από εταιρείες.

Οι ΕΕΑ, και συγκεκριμένα η ΕΑΤ και η ΕΑΑΕΣ, θα διαδραματίζουν σημαντικό ρόλο προκειμένου να διασφαλίζεται ότι οι ταξινομίες αναπτύσσονται κατά τρόπο ώστε να μπορούν να χρησιμοποιούνται για την ανάλυση σεναρίων σχετικά με το κλίμα και, σε μεταγενέστερο στάδιο, για δοκιμές κλιματικής καταπόνησης, και ότι θα συμβάλλουν στην ανάπτυξη μεθοδολογιών για την εν λόγω ανάλυση σεναρίων και δοκιμή καταπόνησης βάσει των ευρωπαϊκών ταξινομιών.

Οι ΕΕΑ, και συγκεκριμένα η ΕΑΚΑΑ, θα συμβάλλουν στη συγκέντρωση και ανάλυση δεδομένων της αγοράς (περιλαμβανομένων των δεδομένων συναλλαγών) για το παρατηρητήριο βιώσιμης χρηματοδότησης.

Προκειμένου να εκπληρώνονται τα αναφερόμενα καθήκοντα, κάθε αρχή θα χρειαστεί τις ακόλουθες νέες θέσεις απασχόλησης από το 2020: 1 συμβασιούχο υπάλληλο για την ΕΑΤ, 1 συμβασιούχο υπάλληλο για την ΕΑΑΕΣ και 1 έκτακτο υπάλληλο για την ΕΑΚΑΑ.

• Ευρωπαϊκός Οργανισμός Περιβάλλοντος (EEA): Τα νέα καθήκοντα του ΕΟΠ εμπίπτουν στην τρέχουσα εντολή του ιδρυτικού κανονισμού του ΕΟΠ , ταυτόχρονα όμως θα συνιστούν επιπρόσθετα καθήκοντα για τον ΕΟΠ και, ως εκ τούτου, απαιτούν περισσότερους πόρους.

Ο ΕΟΠ θα συμμετέχει ενεργά στις εργασίες σχετικά με τη βιώσιμη χρηματοδότηση, ιδίως στις εργασίες για το ευρωπαϊκό σύστημα ταξινόμησης δραστηριοτήτων, προτύπων και σημάτων βιωσιμότητας για πράσινα χρηματοπιστωτικά προϊόντα, και στην παροχή συμβουλευτικών υπηρεσιών/καθηκόντων παρατήρησης. Ο ΕΟΠ θα παρέχει την τεχνογνωσία του σε διάφορους περιβαλλοντικούς τομείς με στόχο την ανάπτυξη και τη διατήρηση της ευρωπαϊκής ταξινομίας για όλα τα σχετικά με το κλίμα και το περιβάλλον ζητήματα. Επίσης, ο ΕΟΠ θα συγκεντρώνει και θα παρέχει δεδομένα σχετικά με τις επενδυτικές ανάγκες και ροές σε κράτη μέλη της ΕΕ στο πλαίσιο του παρατηρητηρίου της βιώσιμης χρηματοδότησης, και θα παρέχει συμβουλευτική υποστήριξη σε κράτη μέλη της ΕΕ, προκειμένου να αναπτύσσουν δικές τους στρατηγικές για χαμηλές εκπομπές άνθρακα και βιώσιμες επενδύσεις. Ο ΕΟΠ θα χρειαστεί τις ακόλουθες νέες θέσεις απασχόλησης από το 2020: 1 θέση έκτακτου υπαλλήλου και 1 θέση συμβασιούχου υπαλλήλου.

• Ευρωπαϊκή Επιτροπή: Η Επιτροπή θα εμπλέκεται σε όλες τις ανωτέρω στοχευμένες δράσεις, αλλά ιδιαίτερα στη διαχείριση της προαναφερόμενης δημόσιας/ιδιωτικής πλατφόρμας (λ.χ. οργάνωση των συνεδριάσεων για την πλατφόρμα και ενδεχόμενων επιμέρους ομάδων, υποβολή εκθέσεων σχετικά με το αποτέλεσμα, διαβούλευση με ενδιαφερομένους, εκπόνηση νομοθετικών προτάσεων, παροχή στήριξης στο παρατηρητήριο/συμβουλευτικές υπηρεσίες, σύνδεση με τις ΕΕΑ και τον ΕΟΠ, συντήρηση του συνεργατικού εργαλείου ΤΠ, αποζημίωση εμπειρογνωμόνων και λοιπά γραμματειακά καθήκοντα, κ.λπ.). Η Ευρωπαϊκή Επιτροπή θα χρειαστεί το εξής προσωπικό: 10 ΙΠΑ (8 βαθμού AD και 2 βαθμού AST):

- Η ΓΔ FISMA θα χρειαστεί 3 ΙΠΑ: 1 ΙΠΑ (βαθμού AD) για την προεδρία της πλατφόρμας, 2 ΙΠΑ (βαθμού AD) για τη διαχείριση της ομάδας, και 2 ΙΠΑ (βαθμού AST) για την παροχή υλικοτεχνικής στήριξης.

- η ΓΔ ENV θα χρειαστεί 2 ΙΠΑ (βαθμού AD) για τη διαχείριση της εν λόγω πλατφόρμας.

- η ΓΔ CLIMA θα χρειαστεί 2 ΙΠΑ (βαθμού AD) για τη διαχείριση της εν λόγω πλατφόρμας.

- η ΓΔ ESTAT θα χρειαστεί επίσης 1 ΙΠΑ (βαθμού AD) προκειμένου να συνεισφέρει στην ταξινομία, συγκεκριμένα στον τομέα παρακολούθησης της πλατφόρμας. Οι εν λόγω εργασίες είναι συμπληρωματικές προς τα έγγραφα Sustainable Development in the EU: Monitoring report on progress towards SDGs in the EU context (2017) (Βιώσιμη ανάπτυξη στην ΕΕ: έκθεση παρακολούθησης σχετικά με την επίτευξη των ΣΒΑ στο πλαίσιο της ΕΕ) και Eurostat Resource efficiency scoreboard .(Πίνακας αποτελεσμάτων της Eurostat σχετικά με την αποδοτική χρήση των πόρων)

Η πλατφόρμα θα εξατομικεύει και θα χρησιμοποιεί το υφιστάμενο συνεργατικό εργαλείο ΤΠ της Επιτροπής για σκοπούς επικοινωνίας. Οι ετήσιες λειτουργικές δαπάνες ΤΠ που θα διευκολύνουν τις εργασίες των μελών της πλατφόρμας θα ανέρχονται σε 50 000 ευρώ, ενώ οι ετήσιες δαπάνες για τη διενέργεια ερευνών/μελετών που θα υποστηρίξουν τις εργασίες των μελών της πλατφόρμας θα ανέρχονται σε 500 000 ευρώ. Κάθε πυλώνας της πλατφόρμας αναμένεται να συνεδριάζει 10 φορές ετησίως και οι ετήσιες δαπάνες αποζημίωσης εκτιμώνται σε 223 500 ευρώ.